Billabong Bar er en ægte værtshusbar med dart, bold og australsk ølstemning. 2. oktober er det slut. Baren i Skolegade lukker efter 17 år.

Annonce

En æra slutter. Sådan skriver ejeren af Billabong Bar i Skolegade på Facebook.

Lejemålet er opsagt i værtshusgaden og det lille stykke Australien i Aarhus lukker og slukker 2. oktober.

»Det er med vedmod og sorg, jeg må meddele, at Billabong Bar lukker 2. oktober. Udlejer har andre planer med bygningen og har købt mig fri af lejekontrakten. Det har været dejlige 17 år. Jeg vil gerne benytte lejligheden til at takke de mange dejlige gæster gennem årene. Især stamgæster, som troligt har mødt op hver weekend - som hverdage,« skriver Dan Rosgaard Christensen.

Han underskriver sig samtidig som jobsøgende, og det samme kan siges om den stribe musikere, som jævnligt har trådt op på Billabong Bar, der er kendt som et rockende sted med mange livebands på den lille scene.

Stamgæster har gennem alle 17 år også været en stor del af baren.

»Jeg vil selvfølgelig også takke mit dejlige personale gennem årene. Uden jer var det ikke gået, ikke mindst gennem mine sygeforløb. Jeg vil også gerne takke de bands og musikere der har spillet her. Det har været nogle utrolige hyggelige stunder. Jeg håber nye som gamle gæster, vil komme forbi og sige farvel til dette legendariske sted,« skriver Dan Rosgaard Christensen samtdig med et »På gensyn«.